**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL UŽDAROSIOS AKCINĖS BENDROVĖS „PLUNGĖS ŠILUMOS TINKLAI“ TIEKIAMOS ŠILUMOS KAINOS DEDAMŲJŲ NUSTATYMO**

2019 m. gruodžio 19 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu bei 18 straipsnio 1 dalimi, Lietuvos Respublikos šilumos ūkio įstatymo 32 straipsnio 7 dalies 1 punktu, Šilumos kainų nustatymo metodika, patvirtinta Valstybinės kainų ir energetikos kontrolės komisijos 2009 m. liepos 8 d. nutarimu Nr. 03-96 „Dėl Šilumos kainų nustatymo metodikos“, bei atsižvelgdama į Valstybinės energetikos reguliavimo tarybos Šilumos ir vandens departamento Šilumos bazinių kainų skyriaus 2019 m. lapkričio 8 d. pažymą Nr. O5E-638 „Dėl UAB „Plungės šilumos tinklai“ šilumos bazinės kainos dedamųjų nustatymo“, Plungės rajono savivaldybės taryba n u s p r e n d ž i a:

1. Nustatyti tiekiamos šilumos kainos dedamąsias pirmiesiems bazinės kainos galiojimo metams (be pridėtinės vertės mokesčio):

1.1. šilumos (produkto) gamybos vienanarę kainą:

1.1.1. šilumos (produkto) gamybos vienanarės kainos, išreiškiamos formule 3,45 + THG,KD, dedamąsias:

1.1.1.1. vienanarės kainos pastoviąją dedamąją – 3,45 ct/kWh, iš to skaičiaus šilumos (produkto) gamybos vienanarę kainą už rezervinės galios užtikrinimo paslaugą – 0,33 ct/kWh;

1.1.1.2. vienanarės kainos kintamąją dedamąją – THG,KD;

1.2. šilumos (produkto) gamybos (įsigijimo) šilumos kainos dedamąsias:

1.2.1. vienanarės kainos, išreiškiamos formule 1,17 + TH,KD, dedamąsias:

1.2.1.1. vienanarės kainos pastoviąją dedamąją – 1,17 ct/kWh;

1.2.1.2. vienanarės kainos kintamąją dedamąją – TH,KD;

1.2.2. dvinarės kainos dedamąsias:

1.2.2.1. dvinarės kainos pastoviąją dalį (mėnesio užmokestį) – 8,55 Eur/mėn./kW;

1.2.2.2. dvinarės kainos pastoviąją dalį (mėnesio užmokestį) – 10,99 Eur/mėn.;

1.2.2.3. dvinarės kainos kintamąją dedamąją – TH,KD,dv;

1.3. šilumos perdavimo kainas:

1.3.1. vienanarės kainos, išreiškiamos formule 0,72 + THT,KD, dedamąsias:

1.3.1.1. vienanarės kainos pastoviąją dedamąją – 0,72 ct/kWh;

1.3.1.2. vienanarės kainos kintamąją dedamąją – THT,KD;

1.3.2. dvinarės kainos dedamąsias:

1.3.2.1. dvinarės kainos pastoviąją dalį (mėnesio užmokestį) – 5,24 Eur/mėn./kW;

1.3.2.2. dvinarės kainos pastoviąją dalį (mėnesio užmokestį) – 5,38 Eur/mėn.;

1.3.2.3. dvinarės kainos kintamąją dedamąją – THT,KD,dv;

1.4. mažmeninio aptarnavimo vartotojams kainą pasirinktinai: jei vartotojas pasirinko mokėti už kiekvieną realizuotiną šilumos kilovatvalandę – 0,17 ct/kWh; jei vartotojas pasirinko mokėti kaip pastovų (mėnesio) užmokestį – mažmeninio aptarnavimo bazinis pastovus (mėnesio) užmokestis 1,23 Eur/mėn./kW arba mažmeninio aptarnavimo bazinis pastovus (mėnesio) užmokestis 1,26 Eur/mėn.

2. Nustatyti dedamųjų THG,KD, TH,KD, TH,KD,dv, THT,KD, THT,KD,dv, TH formules:

|  |  |  |
| --- | --- | --- |
| Eil. Nr. | Dedamoji | Formulė |
| 1. | Šilumos (produkto) gamybos vienanarės  kainos kintamoji dedamoji | THG,KD = 0,15 + ((1 396 × pHG, d) + (1 982,8 × pHG, sk) +  (59,3 × pHG, gr) + (14,2 × pHG, dyz) + (43,4 × pHG, skd)) /  (22 030 274 / 100) |
| 2. | Šilumos (produkto) gamybos (įsigijimo)  vienanarės kainos ir dvinarės kainos  kintamoji dedamoji | TH,KD = TH,KD,dv, = 0,05 + ((1 396 × pHG, d) + (1 982,8 ×  pHG, sk) + (59,3 × pHG, gr) + (14,2 × pHG, dyz) + (43,4 ×  pHG, skd) + (42 828 107 x pHP /100)) / (64 858 381 /  100) |
| 3. | Šilumos perdavimo vienanarės kainos ir  dvinarės kainos kintamoji dedamoji | THT,KD = THT,KD,dv, = 0,15 + (13 059 229 × TH ) /  51 799 152 |
| 4. | Šilumos (produkto) gamybos (įsigijimo)  vienanarė kaina | TH = 1,17 + TH,KD |

*čia:*

pHG, d – gamtinių dujų kaina (Eur/MWh);

pHG, sk – skiedrų kaina (Eur/tne);

pHG, gr – medienos granulių kaina (Eur/tne);

pHG, dyz – dyzelino kaina (Eur/tne);

pHG, skd – suskystintų dujų kaina (Eur/tne).

3. Paskirstyti :

3.1. 12 mėnesių laikotarpiui šilumos kainos dedamųjų galiojimo metu (2014 m. gruodžio 1 d. – 2015 m. lapkričio 30 d.) nesusigrąžintos sąnaudos dėl šilumos kainoje įskaitytų ir faktiškai patirtų sąnaudų kurui ir šilumai įsigyti neatitikties (1,39 tūkst. Eur) ir 2015 m. liepos 1 d. – 2018 m. gruodžio 31 d. laikotarpiu susidariusios nepadengtos sąnaudos dėl šilumos vieneto kainoje įskaitytų ir faktiškai patirtų sąnaudų kurui ir šilumai įsigyti neatitikties (73,03 tūkst. Eur) sudaro 74,42 tūkst. Eur. didinat šilumos kainą 0,14 ct/kWh;

3.2. 12 mėnesių laikotarpiui nuo 2014 m. birželio 1 d. − 2016 m. rugpjūčio 31 d. laikotarpiu susigrąžintų ir 2016–2017 m. patirtų mokestinių įsipareigojimų sąnaudos sudaro 11,15 tūkst. Eur., didinant šilumos kainą 0,02 ct/kWh;

3.3. 12 mėnesių laikotarpiui nuo 2015 m. spalio 1 d. – 2016 m. gruodžio 31 d. laikotarpio balansavimo centralizuoto šilumos tiekimo sistemose paslaugos teikimo rezultatas sudaro 9,49 tūkst. Eur. mažinant šilumos kainą 0,02 ct/kWh.

Savivaldybės meras

SUDERINTA:

Administracijos direktorius Mindaugas Kaunas

Padalinio vadovas Arvydas Liutika

Kalbos tvarkytojas Algirdas Eidukaitis

Juristas Vytautas Tumas

Sprendimą rengė

Vietos ūkio skyriaus vyr. specialistas Kazys Milierius

**VIETOS ŪKIO SKYRIUS**

**AIŠKINAMASIS RAŠTAS PRIE SPRENDIMO PROJEKTO**

**„DĖL UŽDAROSIOS AKCINĖS BENDROVĖS „PLUNGĖS ŠILUMOS TINKLAI“ TIEKIAMOS ŠILUMOS KAINOS DEDAMŲJŲ NUSTATYMO“**

2019 m. gruodžio 3 d.

Plungė

**1. Sprendimo projekto esmė.** Pagal galiojančią šilumos ūkio teisinę bazę šilumos bazinė kaina nustatoma ne trumpesniam kaip 3 metų ir ne ilgesniam kaip 5 metų laikotarpiui, kurį pasirenka savivaldybių tarybos. Savivaldybės taryba 2018 m. gegužės 24 d. sprendimu Nr. T1-108 „ Dėl šilumos bazinės kainos galiojimo termino nustatymo‘‘ Bendrovei nustatė 5 metų šilumos bazinės kainos galiojimo laikotarpį. Šilumos ūkio įstatyme savivaldybės tarybai yra įtvirtinta pareiga šilumos bazinės kainos pagrindu per 30 kalendorinių dienų nustatyti konkrečias dedamąsias. To nepadarius, VERT vienašališkai nustato šilumos kainų dedamąsias. Plungės rajono savivaldybės Tarybai patvirtinus šį sprendimo projektą, sprendimas bus siunčiamas į VERT. Kada VERT patvirtins, kad sprendimas priimtas teisingai, bazinė kaina įsigalios nuo 2020 m. sausio 1 d., o taikoma skaičiavimuose bus nuo 2020 m. vasario 1 d.

**2. Kuo vadovaujantis parengtas sprendimo projektas:** Lietuvos Respublikos šilumos ūkio įstatymo 32 straipsniu, Šilumos kainų nustatymo metodika, VERT pažyma Nr. O5E-638 „Dėl UAB „Plungės šilumos tinklai“ šilumos bazinės kainos dedamųjų nustatymo“.

**3. Sprendimo projekto tikslai bei esama situacija.** Kaip jau minėta, šilumos ūkio teisinė bazė numato bazines šilumos kainas būtina nustatyti 3 arba 5 metams. UAB „Plungės šilumos tinklai“ Valstybinei energetikos tarybai (toliau-VERT) bazinės kainos projektą pateikė 2016 metų lapkričio mėn., kuriame buvo numatyta, kad bus vertinamas ataskaitinis laikotarpis nuo 2013 iki 2015 metų. 2018 m. spalio mėn. posėdis neįvyko VERT-ui pareiškus, kad reikalinga skaičiuotėje vertinti naują ataskaitinį laikotarpį - 2016 – 2018 metus - todėl bazinės kainos nustatymas užsitęsė.

VERT nustatė UAB „Plungės šilumos tinklai“ šilumos bazinę kainą naujam 5 metų periodui – 6,46 ct/kWh be PVM, t. y. 0,9 proc. mažesnę, palyginus su šiuo metu taikoma 6,52 ct/kWh šilumos kaina.

Pažymėtina, kad VERT UAB „Plungės šilumos tinklai“ apskaičiavo 3 345,94 tūkst. Eur būtinųjų šilumos tiekimo sąnaudų, įskaitant investicijų grąžą, t. y. 68,65 tūkst. Eur, arba 2,0 proc. mažiau nei bendrovės projekte (sumažintos einamojo remonto ir aptarnavimo bei personalo sąnaudos). Konstatuota, kad UAB „Plungės šilumos tinklai“ grąžintina suma dėl ankstesniais laikotarpiais šilumos kainoje įskaitytų ir faktiškai patirtų kuro ir įsigytos šilumos sąnaudų skirtumo yra 74,42 tūkst. Eur, dėl mokestinių įsipareigojimų – 11,15 tūkst. Eur. Vykdydama balansavimo paslaugą centralizuoto šilumos tiekimo sistemoje bendrovė gavo 9,49 tūkst. Eur papildomų pajamų. Nesusigrąžintos / papildomai gautos pajamos bus grąžintos bendrovei / vartotojams per vienerius metus.

Naujoje UAB „Plungės šilumos tinklai“ šilumos bazinės kainos kuro struktūroje didžiausią dalį (apie 90 proc.) sudaro biokuras. Bendrovė perka šilumą iš nepriklausomo šilumos gamintojo - UAB „Plungės bioenergija“ (2018 m. įsigytos šilumos kiekis sudarė 67 proc. visos į tinklą patiektos šilumos).

UAB „Plungės šilumos tinklai“ 2012–2018 m. į šilumos ūkį investavo 3 752,26 tūkst. Eur, iš jų 679,42 tūkst. Eur suma finansuota iš Europos Sąjungos ir Lietuvos aplinkos apsaugos investicijų fondų. Didžiausios investicijos atliktos siekiant didinti atsinaujinančių energijos išteklių dalį kuro struktūroje (naujo biokuro katilo įrengimas Lentpjūvės g. katilinėje) ir rekonstruojant šilumos tiekimo tinklus (naujos magistralės paklojimas iš Lentpjūvės g. katilinės į Stoties g. katilines), todėl du kartus buvo koreguojama kuro struktūra, ko pasėkoje gamtinių dujų kiekis nuo 46,52 proc. sumažintas iki 11,7 proc. Naujoje Bazinėje kainoje gamtinių dujų kiekis kuro struktūroje sumažintas iki 4,9 proc. dėl bendrovės sprendimo atsisakyti kogeneracinio įrenginio tolimesnio naudojimo.

**4. Pridedama.** VERT 2019 m. lapkričio 8 d. pažyma Nr. O5E-638 „Dėl UAB „Plungės šilumos tinklai“ šilumos bazinės kainos dedamųjų nustatymo“.

Vietos ūkio sk.

vyr. specialistas K. Milierius